**ΑΝΟΙΚΤΉ ΕΠΙΣΤΟΛΗ ΠΡΟΣ ΤΟΥΣ ΔΗΜΟΤΙΚΟΥΣ  ΣΥΜΒΟΥΛΟΥΣ ΤΗΣ ΣΥΜΠΟΛΙΤΕΥΣΗΣ ΔΗΜΟΥ ΚΑΡΥΣΤΟΥ**

Κάρυστος 6/12/2024

Αξιότιμοι κυρίες και κύριοι,

Στις 22/10/2024 ψηφίσατε την συμμετοχή του Δήμου Καρύστου στην ΕΝΕΡΓΕΙΑΚΗ ΚΟΙΝΟΤΗΤΑ ΠΟΛΙΤΏΝ ΠΕΡΙΦΕΡΕΙΑΣ ΣΤΕΡΕΑΣ ΕΛΛΑΔΑΣ βάσει του προγράμματος ΑΠΌΛΛΩΝ του ΥΠΕΝ και της 141/2024 απόφασης του Περιφερειακού Συμβούλιου Στερεάς Ελλάδας με την οποία εγκρίθηκε η σύσταση της Ενεργειακής Κοινότητας.

Όπως αναφέρει η παραπάνω απόφαση της Περιφέρειας Στ. Ελλάδος, μέσω του προγράμματος ΑΠOΛΛΩΝ ενισχύεται η παραγωγή ενέργειας από ΑΠΕ για κάλυψη ποσοστού 30% έως 50% των αναγκών σε ρεύμα των ΟΤΑ και για μείωση του κόστους ρεύματος ευάλωτων πολιτών που ζουν κάτω από το όριο της φτώχειας (ετήσιο εισόδημα κάτω των 5400 ευρώ και με ελάχιστη κινητή και ακίνητη περιουσία). Παρακάτω διαβάζουμε ότι το πρόγραμμα θα υλοποιηθεί μέσω της εγκατάστασης σταθμών ΑΠΕ.

 Εν ολίγοις για να υπάρξουν "ωφελούμενοι" από το ΠΡΟΓΡΑΜΜΑ ΑΠΟΛΛΩΝ θα πρέπει να εγκατασταθούν ΑΠΕ και ξανά ΑΠΕ με ή χωρίς αποθήκευση;

Δηλαδή αγαπητοί σύμβουλοι της Συμπολίτευσης είναι θεμιτό και νόμιμο το παρόν Δημοτικό Συμβούλιο μέσω της δικής σας ψήφου να αποδεχτεί κατά πλειοψηφία ό,τι έχει ΟΜΟΦΩΝΩΣ ΑΡΝΗΘΕΙ προσφάτως ;

Ακυρώνετε τους αγώνες του Δήμου όπως και μεγάλου μέρους των δημοτών κατά της περαιτέρω εγκατάστασης αιολικών σταθμών γιατί μάς αφανίζει ως τόπο και ως κοινωνία;

Ο Δήμος Καρύστου με την ιστορική απόφαση του 92/2020, δήλωσε ρητά πως δεν δέχεται ΟΥΤΕ ΜΙΑ ΑΝΕΜΟΓΕΝΝΗΤΡΙΑ ΠΑΡΑΠΆΝΩ μέσα στα όρια του Δήμου.

Πως λοιπόν εσείς αποφασίζετε κάτι το οποίο έρχεται σε εκ διαμέτρου αντίθεση με την απόφαση 92/2020 του Δήμου Καρύστου όπως και σε αντίθεση με ένα σωρό άλλες αρνητικές αποφάσεις Δημοτικών Συμβουλίων που ακολούθησαν για διάφορα έργα ΑΠΕ αδειοδοτημένα από το ΥΠΕΝ;

Εάν θέλετε φτηνό ρεύμα για τον Δήμο και τους ευάλωτους Δημότες, γιατί δεν το απαιτείτε από το ΥΠΕΝ ως αναγκαστική δωρεά των εταιριών ΑΠΕ που έχουν εγκαταστήσει στα όρια του Δήμου Καρύστου 525 ανεμογεννητριες, χωρίς να υπολογίσουμε τα έργα ΑΠΕ που δεν έχουν υλοποιηθεί ακόμη;

Ο Δήμος Ερέτριας και ο Δήμος Διρφύων- Μεσσαπίων αρνήθηκαν τη συμμετοχή τους στην Ενεργειακή Κοινότητα της Περιφέρειας Στ. Ελλάδας με το σκεπτικό ότι ανοίγει η κερκόπορτα για την εγκατάσταση περισσότερων αιολικών σταθμών.

Ο Ιωάννης Μπουροδήμος αρχηγός της αξιωματικής αντιπολίτευσης του Δήμου Διρφύων – Μεσσαπίων στο Δημοτικό Συμβούλιο που εξέτασε το επίμαχο ζήτημα δήλωσε τα εξής :

*«Η πρόταση αυτή δεν είναι Ενεργειακή Κοινότητα. Ουσιαστικά η Περιφέρεια γίνεται ένας έμπορος ενός μεσάζοντα ο οποίος αγοράζει για να πουλήσει δήθεν φθηνή ενέργεια στους Δήμους.*

*Και γίνεται ένα σκαλοπάτι για να χωροθετηθεί ένα πάρκο, δύο, τρία πέντε για να δημιουργήσει ένα μεγαλύτερο πρόβλημα σε αυτό το οποίο ήδη έχουμε. Αυτό δεν μπορεί να γίνει αυτή την στιγμή. Ως εκ τούτου και αυτήν την ώρα είμαι αντίθετος με την πρόταση της Περιφέρειας  Στερεάς Ελλάδας για την Ενεργειακή Κοινότητα"*

Εμείς οι πολίτες και μέλη συλλόγων του Δήμου Καρύστου νιώθουμε βαθύτατη ανησυχία για το μέλλον αυτού του τόπου, όταν οι Δημοτικοί Σύμβουλοι αποφασίζουν κάτι που έρχεται σε αντίθεση με την κοινή λογική, την προστασία του όποιου φυσικού περιβάλλοντος έχει απομείνει και την ποιότητα ζωής μας.

Πιστεύουμε ότι πήρατε αυτήν την απόφαση χωρίς να έχει προηγηθεί σοβαρή μελέτη του ζητήματος από εσάς.

Λάθη γίνονται αλλά πρεπει να διορθώνονται

Ζητούμε λοιπόν **να ανακαλέσετε** την θετική σας ψήφο για την συμμετοχή του Δήμου στην Ενεργειακή Κοινότητα της Περιφέρειας αφού μελετήσετε όλες τις διαστάσεις του ζητήματος και τις πιθανές ζοφερές επιπτώσεις αυτής της απόφασης για τον τόπο μας.

Η Νότια Καρυστία έχει υποφέρει αρκετά, δεν επιδέχεται παραπάνω περιβαλλοντική επιβάρυνση.

ΦΤΑΝΕΙ ΠΙΑ!

Οι πολίτες και φορείς του Δήμου Καρύστου

1. Σύλλογος Προστασίας του Περιβάλλοντος της Νότιας Καρυστίας (Σ.Π.ΠΕ.Ν.Κ)
2. ........................
3. ..........................

κ.ο.κ